Du kan ta ut et beløp tilsvarende innskutt kapital og ubenyttet skjermingsfradrag skattefritt. Det er først når du tar ut gevinst fra aksjesparekontoen at du må betale skatt. På årsoppgaven er det oppgitt innskutt kapital, skjermingsfradrag for året og ubenyttet skjermingsfradrag fra tidligere år. Ved å legge disse tre beløpene sammen, vil du finne ut hvor mye du kan ta ut av din aksjesparekonto uten å måtte betale skatt. Husk at tallene på årsoppgaven tar utgangspunkt i verdiene per 31.12, og du må derfor ta hensyn til innskudd og uttak etter den datoen. Du mottar en halvårsoppgave etter sommeren. Denne vil inneholde oppdaterte tall og kan benyttes til å regne ut hva du kan ta ut skattefritt.